Document ID: 31995D0346

KOMISSION PÄÄTÖS,
tehty 25 päivänä heinäkuuta 1995,
erityisistä eläinten terveyttä koskevista vaatimuksista ja eläinlääkärintodistuksista tiettyjen tuoreen siipikarjanlihan luokkien tuonnissa Israelista ja tietyistä eläinten terveyttä koskevista rajoituksista tuonnin jälkeen (ETA:n kannalta merkityksellinen teksti) (95/346/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinten terveyttä koskevista vaatimuksista yhteisön sisäisessä tuoreen siipikarjanlihan kaupassa ja tuonnissa kolmansista maista 26 päivänä kesäkuuta 1991 annetun neuvoston direktiivin 91/494/ETY (1), sellaisena kuin se on viimeksi muutettuna direktiivillä 93/121/EY (2), ja erityisesti sen 11 artiklan 2 kohdan ja 14 artiklan 2 kohdan,
sekä katsoo, että
komission päätöksessä 94/85/EY (3), sellaisena kuin se on viimeksi muutettuna päätöksellä 95/181/EY (4), vahvistetaan luettelo niistä kolmansista maista, joista tuoreen siipikarjanlihan tuonti on sallittua,
komission päätöksessä 94/984/EY (5), sellaisena kuin se on muutettuna päätöksellä 95/302/EY (6), määrätään eläinten terveyttä koskevista vaatimuksista ja eläinlääkärintodistuksista tuoreen siipikarjanlihan tuonnissa tietyistä kolmansista maista,
Israelin toimittamien viimeaikaisten tietojen mukaan Israel ei voi noudattaa kaikkia päätöksessä 94/984/EY määrättyjen todistusten sisältämiä eläinten terveysvaatimuksia muun lihan kuin hanhenmaksan osalta,
on mahdollista vahvistaa tapauskohtaisesti erityiset eläinten terveysvaatimukset ja niiden todistusten mallit, joita käytetään sellaisen tuoreen siipikarjanlihan tuonnissa, joka ei vastaa yleisiä eläinten terveyttä koskevia vaatimuksia, jos kyseessä oleva kolmas maa antaa samanlaiset eläinten terveystakuut, jotka ovat tasoltaan vähintään vastaavat,
lisäksi tietyissä tapauksissa erityiset eläinten terveysrajoitukset tuonnin jälkeen voivat olla tarpeen; näissä tapauksissa tästä olisi ilmoitettava määräpaikan vastaavalle virkaeläinlääkärille Animo-viestillä, joka lähetetään komission päätöksen 91/398/ETY (7) mukaisesti,
Israelista saatu tieto todistaa, että Israel pystyy muun siipikarjanlihan kuin hanhenmaksan osalta antamaan takuut, jotka ovat tasoltaan vastaavat; paikan päällä tehty tarkastus on vahvistanut tämän tiedon, ja
tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Jäsenvaltioiden tulee sallia muun nahattoman ja luuttoman tuoreen siipikarjanlihan kuin hanhenmaksan tuonti Israelista, edellyttäen, että liha noudattaa liitteen I mukaisen eläinten terveystodistuksen vaatimuksia ja että sen mukana on kyseinen asianmukaisesti täytetty ja allekirjoitettu todistus.
2 artikla
1. Jäsenvaltioiden on sallittava neuvoston direktiivien 71/118/ETY (8) tai 77/99/ETY (9) mukaisesti hyväksyttyihin laitoksiin tarkoitetun muun tuoreen siipikarjanlihan kuin hanhenmaksan tuonti Israelista edellyttäen, että liha täyttää liitteen II mukaisen eläinten terveystodistuksen vaatimukset ja että sen mukana on kyseinen todistus asianmukaisesti täytettynä ja allekirjoitettuna,
Tässä tapauksessa tuodulle lihalle on määräpaikan laitoksessa tehtävä joko:
a) nahkan ja luiden poistaminen,
tai
b) jalostaminen lihatuotteiksi yhdellä seuraavista menetelmistä:
i) lämpökäsittely ilmatiiviisti suljetussa säiliössä, jonka Fc-arvo on 3,00 tai enemmän,
ii) lämpökäsittely, jossa sisälämpötila nostetaan vähintään 70 °C:een asti.
2. Liha, joka on tuotu 1 alakohdan mukaisesti, on
a) kuljetettava sinetöidyissä kulkuneuvoissa tai konteissa suoraan rajatarkastusasemalta todistuksessa mainittuun määräpaikan laitokseen,
b) varastoitava ja käsiteltävä erillään sellaisesta lihasta, jota ei käsitellä samalla tavoin poistamalla nahka ja luut tai jalostamalla.
3. Laitoksen, johon liha viedään, on täytettävä seuraavat vaatimukset:
a) Sen on oltava toimivaltaisen viranomaisen tähän tarkoitukseen rekisteröimä.
b) Sen on pidettävä rekisteriä tämän artiklan soveltamisalaan kuuluvan lihan, mukaan lukien tavittaessa sivutuotteet ja kyseisestä lihasta johdetut tuotteet, saapumisesta ja poistumisesta.
c) Kaikki sivutuotteet, esimerkiksi luut, täytyy käsitellä hyväksytyssä laitoksessa neuvoston direktiivin 90/667/ETY (10) mukaisesti.
d) Tuodusta lihasta poistetut nahat täytyy käsitellä tavalla, joka takaa avian-virusten tuhoamisen.
Liha on käsiteltävä virkaeläinlääkärin valvonnassa.
4. Poiketen 2 kohdan a alakohdasta liha voidaan varastoida muuhun hyväksyttyyn laitokseen kuin siihen, missä käsittely tapahtuu. Tässä tapauksessa sovelletaan komission päätöksen 92/183/ETY (11) 2 artiklan 5 kohdan määräyksiä soveltuvin osin.
5. Edellä 3 tai 4 kohdassa mainitun laitoksen virkaeläinlääkärille on ilmoitettava ANIMO-viestillä rajatarkastusasemalta tai mahdollisesti sen laitoksen toimivaltaiselta eläinlääkintäyksiköltä, jossa liha 4 kohdan sääntöjen mukaisesti varastoidaan.
3 artikla
Tätä päätöstä sovelletaan 31 päivään joulukuuta 1995 asti.
4 artikla
Tämä päätös on osoitettu kaikille jäsenvaltioille.
Tehty Brysselissä 25 päivänä heinäkuuta 1995.

Labels: 17
3
6
12
18